Ole Donner (DF), 1998-02-17:
Jeg vil gerne sige tak til miljøministeren for redegørelsen.
Den har vi ventet på, og vi har læst den med interesse.
Vi synes måske, at den burde have været lidt mere konkret i forhold til, hvad man kunne ønske sig, og den ligner lidt for meget det forslag til vedtagelse, som flertallet har fremsat i dag.
Vi mener, at det forslag, som fru Bodil Thrane har fremsat, er væsentlig bedre, fordi det opridser nogle punkter, hvor man konkret siger, hvad man ønsker.
I Dansk Folkeparti går vi ind for, at vi skal have mere genbrug.
Og det er klart, at hvis vi skal have mere genbrug, så skal der også være mere sortering.
Dér tænker jeg specielt på, at det er vigtigt, at man får frasorteret kemikalier og elektronisk affald og glas.
Så går vi selvfølgelig også ind for, at man skal kompostere; hjemmekompostering synes vi er godt, og vi synes egentlig også, at det er meget godt med sortering i rødt og grønt affald.
Jeg har selv som formand for teknisk udvalg i Frederiksværk været med til at udsende breve til borgerne og anmode dem om at sortere bedre.
Vi var medlem af en kommunal sammenslutning, der bestod af otte kommuner, som havde et værk i Frederikssund, som hedder AFAV.
De begyndte allerede i 1970'erne at kompostere.
Prolemet var bare, at den kompost, der kom ud af det, ikke kunne anvendes nogen som helst steder, fordi der var for mange tungmetaller og andet skidt og møg i.
Da jeg så på et tidspunkt var på besøg på AFAV nede i Frederikssund, var det netop, som en af vore store lastbiler fra Frederiksværk kom med fint sorteret affald, som blev puttet ned i det samme hul.
Det er jo ikke særlig formålstjenligt, og det medførte i hvert fald, at jeg som formand for teknisk udvalg måtte gå hjem og sige til teknisk udvalg: Vi må melde os ud af det foretagende dér.
Man kan simpelt hen ikke være bekendt at behandle borgerne på den måde. Senere kom vi så ud af det og går nu ind for, at borgerne hjemme i baghaven har en hjemmekompostering.
Jeg synes ligesom hr. Hindrup Andersen, at slambehandlingen måske ikke har fået den fremtrædende plads i redegørelsen, som den burde have.
Jeg håber så, når nu flertallets forslag til vedtagelse bliver vedtaget, at man også får plads til at gøre lidt mere ved den del af sagen.
Vi mener, at mange af de ting omkring sortering af affald, samling af affald osv. burde udliciteres, og vi mener også, at det ville blive billigere, hvis der kom noget konkurrence på de områder. Vi mener ikke som regeringen, at afgifter er sagen, specielt ikke hvis de bare skal ned i det store sorte hul i statskassen.
Hvis der skulle afgifter på, måtte det være sådan, at de penge, der kom ind i afgifter, blev brugt til virkelig at forbedre miljøet, og ikke som vi lige har set med vandmiljøplanen, hvor det siges, at man skal nedbringe sådan og sådan, og man ikke må gøre ditten og datten
, og hvis man gør det, så skal man i hvert fald af med en afgift, og så gør det ikke noget, bare man betaler afgiften. Det synes vi er en forkert vej at gå.
Vi mener, at man hellere skulle gå ind for meget mere oplysning og information
om de her ting frem for bare at lægge nogle afgifter på, som går til alt muligt andet.
Så lyttede jeg med stor interesse til hr. Aage Brusgaards indlæg.
Det er altid interessant at høre hr. Aage Brusgaard, og han kom jo virkelig med nogle gode ting fra dengang, han var knægt, og hans forældre stod for alt det dér.
Jeg lagde mærke til, at kaffegrums var til radiser, mad og aviser var til svin, og så kom resten på møddingen.
Så kunne jeg godt tænke mig at spørge hr. Brusgaard om: Hvor gjorde man af de gamle radioapparater og gummistøvler?
Men jeg synes, der var mange gode ting i indlægget.
Med hensyn til de to forslag til vedtagelse har jeg været inde på flere gange, at jeg synes, der er flere penge i det, fru Bodil Thrane har foreslået, og som vi derfor efter vores mening burde vedtage.
Derfor støtter vi selvfølgelig dette forslag til vedtagelse.
Vi synes nok, det er en lidt vattet holdning fra Venstres og De Konservatives side, hvis man samlet fremsætter
et forslag til vedtagelse og så alligevel siger: Jamen altså, vi stemmer i øvrigt for regeringens forslag
Det svarer jo til, at når der har været afholdt et folketingsvalg, konstaterer man, hvem der har flertallet, og så bestemmer de indtil næste valg.
Det er lidt svært at finde ud af, om der overhovedet er forskel på de partier, og jeg kan godt nogle gange ærgre mig lidt over, at det er, som om man ikke vil være med til at markere sine holdninger.
At fremsætte et forslag til vedtagelse, som man ikke engang selv støtter, synes jeg nok er lidt forkert.